31999R1662
L 197/25
JURNALUL OFÍCIAL AL UNIUNII EUROPENE
REGULAMENTUL (CE) NR. 1662/1999 AL COMISIEI
din 28 iulie 1999
de modificare a Regulamentului (CEE) nr. 2454/93 de stabilire a dispozițiilor de punere în aplicare a Regulamentului (CEE) nr. 2913/92 al Consiliului de instituire a Codului Vamal Comunitar
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Comisiei din 12 octombrie 1992 de instituire a Codului Vamal Comunitar (1), astfel cum a fost modificat ultima dată prin Regulamentul (CE) nr. 995/1999 al Parlamentului European și al Consiliului (2), în special articolul 249,
(1)
întrucât Regulamentul (CEE) nr. 2454/93 al Consiliului (3), astfel cum a fost modificat ultima dată prin Regulamentul (CE) nr. 502/1999 (4), prevede cazurile în care se poate acorda autorizație pentru simplificări aduse regimului de prelucrare activă, în urma unei decizii a Comisiei; întrucât este adecvat să se modifice procedura de acordare a autorizației permițând ușurarea circuitelor comerciale triunghiulare speciale printr-un număr suficient de mare de operațiuni de export anterioare;
(2)
întrucât admiterea temporară de mijloace de transport trebuie să răspundă nevoilor turismului din regiunile geografice ale Comunității în funcție de infrastructurile de transport ale țărilor terțe;
(3)
întrucât este de dorit să se extindă lista din anexa 87 pe criterii economice pentru materialul din PVC folosit pentru obținerea de șabloane;
(4)
întrucât Regulamentul (CEE) nr. 2454/93 ar trebui, prin urmare, modificat în consecință;
(5)
întrucât măsurile prevăzute de prezentul regulament corespund cu avizul Comitetului pentru Codul Vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
Articolul 601 alineatul (6) se înlocuiește cu următoarele:
„(6) Atunci când în cumularea exporturilor anterioare sunt implicate mai mult decât un stat membru, procedura prevăzută la articolul 556 alineatul (2) se aplică mutatis mutandis.”
2.
La articolul 719 alineatul (11) se adaugă litera (d) după cum urmează:
„(d)
în cazuri generale sau particulare diferite de cele menționate la literele (a), (b) și (c), autoritățile vamale pot autoriza persoane fizice stabilite pe teritoriul vamal al Comunității să folosească pe acel teritoriu un vehicul închiriat potrivit unui contract scris încheiat în afara acelui teritoriu și care să corespundă condițiilor prevăzute în alineatul (3) litera (c). Autorizația pentru o astfel de folosire se acordă cu condiția ca țările unde sunt închiriate și înregistrate vehiculele să autorizeze admiterea temporară în condiții comparabile pentru vehiculele închiriate și înregistrate pe teritoriul vamal al Comunității.
Vehiculul se reexportă sau se restituie unei agenții de închiriere de mașini înființate pe teritoriul vamal al Comunității pentru reexport ulterior în decurs de 8 zile de la intrarea în vigoare a contractului. Contractul trebuie prezentat la cererea autorităților vamale.”
3.
Anexa 87 se modifică în conformitate cu anexa la prezenta.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Întocmit la Bruxelles, 28 iulie 1999.